Brian Mikkelsen (KF), 2008-12-05:
Endvidere pålægges regeringen at indføre særregler i Danmark, som sikrer en sådan begrænsning i muligheden for at transportere udsættersøer, indtil de skærpede regler er indført i EU.
Baggrunden for dette beslutningsforslag er, at der i slutningen af august måned i medierne herhjemme blev rejst kritik af reglerne i Justitsministeriets bekendtgørelse om beskyttelse af dyr under transport.
Denne regel indebærer, at søer, som flyttes fra besætninger efter at have indgået i en produktion af smågrise, de såkaldte udsættersøer, ikke må transporteres i længere tid end 8 timer ved transport i eller ud af Danmark. I bemærkningerne til beslutningsforslaget anføres det, at EU’s transportforordning har gjort det muligt at omgå den nævnte regel ved at lade transporter af udsættersøer foregå via samlestalde ved den dansk-tyske grænse, hvor søerne skal opholde sig i mindst 6 timer.
Det gøres i den forbindelse bl.a. gældende, at søerne f.eks. har en tendens til at slås, når de opstaldes i samlestaldene.
Jeg vil godt slå fast her, at beskyttelse af dyr under transport er et område, som ligger regeringen rigtig meget på sinde.
Det er således ikke nogen hemmelighed, at vi fra dansk side under forhandlingerne af de nyeste EU-regler på området kæmpede hårdt for, at reglerne kom til at indeholde nogle mere præcise og mere ambitiøse krav til forbedringer af velfærden hos dyr under transport.
Sådan gik det desværre ikke.
Som det fremgår af bemærkningerne til beslutningsforslaget, er transport af dyr et område, hvor en stor del af reguleringen er gennemført ved harmoniserede EU-regler, som Danmark ikke har mulighed for at fravige.
En forbedring af forholdene for dyr under transport vil derfor i første række skulle ske ved en ændring af EU’s regler om transport af dyr.
Justitsministeriet havde i forlængelse af forhandlingerne om EU’s transportforordning en række drøftelser med Folketingets partier med henblik på at identificere områder, hvor Danmark på egen hånd - inden for EU-rettens rammer - kan gennemføre forbedringer af dyrs velfærd under transport.
Et af de områder, som blev identificeret i den forbindelse, var kravene til dyrs transportegnethed i kapitel 1 i transportforordningens bilag 1.
Det fremgår heraf, at ingen dyr må transporteres, medmindre de er egnede til den påtænkte transport, og at alle dyr skal transporteres under sådanne forhold, at de ikke kommer til skade eller påføres unødig lidelse.
Endvidere fremgår det, at tilskadekomne dyr og dyr, som har fysiologiske skavanker eller undergår en patologisk proces, betragtes som ikkeegnede til transport.
Transportforordningen indeholder en liste over, hvornår dette især er tilfældet.
Efter Justitsministeriets opfattelse kan denne opregning ikke anses for udtømmende, og det er derfor vurderingen, at det er muligt at fastsætte nationale bestemmelser, hvorefter hele kategorier af dyr ikke anses for egnede til transport - forudsat at de pågældende kategorier angår dyr, som kan anses for tilskadekomne dyr, eller dyr, som har fysiologiske skavanker eller undergår en patologisk proces.
Dette er baggrunden for reglen i Justitsministeriets transportbekendtgørelse om højst 8 timers transporttid for udsættersøer, og denne regel skal sammenholdes med EU-reglerne.
Som jeg har oplyst ved en tidligere lejlighed - og som forslagsstillerne som nævnt også er inde på i bemærkningerne til beslutningsforslaget indeholder EU-reglerne om beskyttelse af dyr under transport således en generel adgang for transportørerne til at lade transporter gå over et samlested, hvor uret nulstilles, hvis udsættersøerne opstaldes her i minimum 6 timer.
Søerne kan herefter transporteres i yderligere 8 timer til f.eks. et slagteri i Nordtyskland.
Regeringen mener fortsat, at det vil være af væsentlig betydning for dyrevelfærden ved transport af dyr, at beskyttelsesniveauet i de EU-retlige regler om transport af dyr hæves, og at der skal sikres en bedre og mere effektiv kontrol med overholdelsen af reglerne, herunder ved grænseoverskridende transporter.
Det er derfor også efter regeringens opfattelse glædeligt, at Europa-Kommissionen har tilkendegivet, at den inden udgangen af 2009 har til hensigt at fremsætte et forslag til ændring af reglerne om transport af dyr.
Når forslaget foreligger, vil det i overensstemmelse med sædvanlig praksis blive forelagt bl.a. Folketingets Europaudvalg med henblik på at fastlægge en dansk position.
Jeg vil gerne understrege, at kravet om fælles maksimale forsendelsestider i EU for slagtedyr, herunder udsætterdyr, fortsat står rigtig højt på regeringens dagsorden.
Vi vil fra regeringens side konstant presse på for at påvirke de andre medlemslande, således at vi forhåbentlig kan opnå fælles regler på området.
Vi kan simpelt hen ikke være bekendt at udsætte levende dyr for lidelser, som slet ikke er nødvendige, når man i stedet kan slagte dyrene relativt tæt på deres oprindelsesbesætning og derefter transportere kødet i køle- og frysevogn i stedet.
Som jeg bl.a. oplyste under et samråd i Fødevareudvalget om transport af udsættersøer den 30. september i år, har Justitsministeriet desuden i slutningen af august måned som opfølgning på kritikken af den gældende regel om transport af udsættersøer iværksat en evaluering af reglen.
Justitsministeriet har i den forbindelse anmodet rigspolitiet og Fødevarestyrelsen om en udtalelse om de kontrolmæssige erfaringer med reglen om transport af udsættersøer i transportbekendtgørelsen.
Fødevarestyrelsen er endvidere blevet anmodet om en vurdering af, hvorvidt der efter styrelsens opfattelse er et veterinærfagligt grundlag for at revidere den gældende regel om transport af udsættersøer.
Jeg kan oplyse, at Justitsministeriet netop har modtaget de sidste oplysninger til brug for evalueringen.
Af Fødevarestyrelsens udtalelse fremgår det bl.a., at styrelsen fortsat mener, at udsættersøer ikke er egnede til en samlet transport af længere varighed.
Endvidere fremgår det, at det er en forudsætning for, at systemet med samlesteder som afgangssteder er dyrevelfærdsmæssigt forsvarligt, at søerne under opstaldning i de mindst 6 timer har en reel mulighed for at hvile.
Det er imidlertid Fødevarestyrelsens erfaring fra den hidtidige kontrol på samlesteder, at dette ikke altid er tilfældet.
Fødevarestyrelsen kan samtidig af navnlig dyresundhedsmæssige hensyn ikke anbefale, at det fremover forbydes at omlæsse udsættersøer på samlesteder.
Justitsministeriet vil nu på baggrund af bl.a. Fødevarestyrelsens udtalelse foretage en nærmere vurdering af, hvorvidt der veterinærfagligt og EU-retligt er et tilstrækkeligt grundlag for at revidere den gældende regel om transport at udsættersøer.
Problemet vedrørende omlæsning af søer vil blive inddraget i evalueringen.
Jeg vil i den forbindelse gerne understrege, at regeringen ligesom forslagsstillerne ønsker at sikre udsættersøernes velfærd under transport.
Regeringen lægger imidlertid afgørende vægt på, at det sker inden for EU-rettens rammer.
Jeg forventer, at resultatet af den undersøgelse vil kunne foreligge i begyndelsen af det nye år.
Som det er blevet sagt mange gange tidligere, er regeringen meget parat til at arbejde for strengere EU-regler på dyretransportområdet.
I øvrigt følger det af det, jeg har sagt i dag, at regeringen naturligvis vil efterleve gældende EU-regler.
Det betyder, at regeringen ikke på det foreliggende grundlag kan støtte beslutningsforslaget.
Men som jeg har understreget og står ved, er regeringen meget optaget af dyrevelfærden for udsættersøer, og Justitsministeriet er i øjeblikket ved at færdiggøre en evaluering på baggrund af den kritik, der er kommet frem.
Evalueringen vil foreligge i begyndelsen af det nye år og vil naturligvis blive sendt til Fødevareudvalget, så den kan indgå i udvalgets videre behandling af dette beslutningsforslag.
Der er jo et bredt flertal bag tanken om, at der skal være et forbud mod hold af ræve, så det her handler jo i hvert fald for regeringen om at sikre, at der ikke foregår et urimeligt ekspropriativt indgreb.
Og der må man jo forholde sig til grundlovens § 73.
Vi må forholde os til, at vi lever i et demokrati, hvor man ikke sådan bare kan fratage folk deres mulighed for at forsørge sig selv, fratage dem deres næringsvej.
Det skal man altså være meget, meget varsom med.
Så holdningen er stadig væk den fra Justitsministeriets side, at selv om vi lytter til Folketinget, er det vores vurdering, at de 15 år er en rimelig overgangsperiode med hensyntagen til grundloven, til folks næringsvej og til, at vi vil undgå et ekspropriativt indgreb.